At the Gates

Οι At the Gates είναι σουηδικό death metal συγκρότημα, το οποίο δημιουργήθηκε στο Γκέτεμποργκ το 1990. Κυκλοφόρησαν τέσσερα στούντιο άλμπουμ, πριν διαλυθούν το 1996. Το 2007, επανενώθηκαν για ένα σύντομο χρονικό διάστημα, με την οριστική τους επανένωση να έρχεται το 2010. Τέσσερα χρόνια αργότερα, κυκλοφόρησαν τον δίσκο "At War with Reality".

 Οι At the Gates σχηματίστηκαν το 1990 από τον τραγουδιστή Τόμας Λίντμπεργκ, τους κιθαρίστες Άντερς Μπιέρλερ και Αλφ Σβένσον, τον μπασίστα Μπιορν Μάνκνερ και το ντράμερ Γιόνας Μπιέρλερ. Ο τελευταίος ανέλαβε το μπάσο λίγο αργότερα και ο Μάνκνερ αποχώρησε από το συγκρότημα, όταν ο ντράμερ Άντριαν Έρλαντσον έγινε μέλος τους. Πρώτη τους κυκλοφορία ήταν το ΕΡ "Gardens of Grief" μέσω της δισκογραφικής εταιρείας Dolores με παραγωγό τον Τόμας Σκόγκσμπεργκ. Περιόδευσαν με συγκροτήματα όπως οι Dismember, Bolt Thrower, Massacre και Immolation, τραβώντας την προσοχή της Peaceville Records, μέσω της οποίας κυκλοφόρησαν το ντεμπούτο-άλμπουμ τους με τίτλο "The Red in the Sky Is Ours" στις 27 Ιουλίου 1992. Το συγκρότημα περιόδευσε στην Ευρώπη μαζί με τους My Dying Bride, πριν κυκλοφορήσουν το "With Fear I Kiss the Burning Darkness" τον Αύγουστο του 1993. Ο Μάρτιν Λάρσον πήρε την θέση του Σβένσον, ενώ έπαιξαν για πρώτη φορά στην Μεγάλη Βρετανία και πιο συγκεκριμένα στο Nottingham Rock City, μία εμφάνιση που βιντεοσκοπήθηκε από το MTV. Αμέσως μετά, πραγματοποίησαν μία μικρή περιοδεία στην Βρετανία με τους Anathema και τους Cradle of Filth.Τον Μάιο του 1994, κυκλοφόρησε το άλμπουμ "Terminal Spirit Disease" και μετά από μία περιοδεία με τους My Dying Bride και Anathema, περιόδευσαν στην Ευρώπη για πρώτη φορά ως πρώτο όνομα, με τους Seance και Ancient Rites να ανοίγουν τις εμφανίσεις τους. Ένα χρόνο αργότερα, υπέγραψαν στην Earache Records και ηχογράφησαν το "Slaughter of the Soul" στο Studio Fredman. Οι At the Gates περιόδευσαν μαζί με τους Unleashed στην Ευρώπη, συνεχίζοντας το 1996 στο Ηνωμένο Βασίλειο και προτάθηκαν για το σουηδικό βραβείο Grammy στην κατηγορία του καλύτερου Hard Rock άλμπουμ. Το βίντεο κλιπ τους για το κομμάτι "Blinded by Fear" γνώρισε μεγάλη επιτυχία στο MTV και περιόδευσαν δύο φορές στις Ηνωμένες Πολιτείες, με τους Morbid Angel αρχικά, και τους Napalm Death στην συνέχεια, ενώ στο ενδιάμεσο διάστημα πραγματοποίησαν μία ακόμη ευρωπαϊκή περιοδεία με τους Napalm Death και τους Crowbar.Η κόπωση από τις συνεχείς περιοδείες οδήγησε τους αδελφούς Μπιέρλερ σε αποχώρηση, με το συγκρότημα να διαλύεται αμέσως μετά. Τον Οκτώβριο του 2007, το συγκρότημα ανακοίνωσε την επανένωση της σύνθεσης των Λίντμπεργκ, Άντερς και Γιόνας Μπιέρλερ, Λάρσον και Έρλαντσον, κάνοντας γνωστή την εμφάνιση τους σε διάφορα φεστιβάλ του 2008, όπως τα Getafe Electric Festival, Roskilde Festival, Ruisrock, Wacken Open Air, Graspop Metal Meeting, Sweden Rock Festival, Gods of Metal, Hellfest Summer Open Air και Bloodstock Open Air, όπως και μία ιαπωνική περιοδεία με τους The Dillinger Escape Plan, Into Eternity, Pig Destroyer και Mayhem τον Μάιο του 2008. Το καλοκαίρι του ίδιου έτους, πραγματοποίησαν την Suicidal Final Tour στην Βόρεια Αμερική, πριν εμφανιστούν στο Bloodstock Open Air στην Μεγάλη Βρετανία, ενώ έπαιξαν την τελευταία τους συναυλία στην Αθήνα στις 21 Σεπτεμβρίου 2008. Η συναυλία τους στο Wacken κυκλοφόρησε στο άλμπουμ "Purgatory Unleashed - Live at Wacken" το 2010.Τον Δεκέμβριο του 2010, ανακοινώθηκε η εκ νέου επανένωση του συγκροτήματος, μαζί με κάποιες ζωντανές εμφανίσεις μέσα στο 2011. Ακολούθησαν διάφορες συναυλίες μέσα στο 2012 και το 2013, πριν το συγκρότημα κυκλοφορήσει το άλμπουμ "At War with Reality" τον Οκτώβριο του 2014 μέσω της Century Media, σκαρφαλώνοντας στην τρίτη θέση των σουηδικών τσαρτ και κερδίζοντας το σουηδικό βραβείο Grammy. Η περιοδεία για την προώθηση του δίσκου συνεχίστηκε μέχρι τον Αύγουστο του 2016 και στις 8 Μαρτίου 2017 ανακοινώθηκε η αποχώρηση του Άντερς Μπιέρλερ από το σχήμα. Τα υπόλοιπα μέλη των At the Gates έκαναν γνωστό ότι θα συνεχίσουν, με σκοπό την κυκλοφορία ενός νέου άλμπουμ το 2018. Στούντιο ηχογραφήσεις At the Gates | Biography, Albums, Streaming Links | AllMusic At The Gates - discography, line-up, biography, interviews, photos At The Gates - Metal Storm